PDI ลุยปรับโครงสร้างธุรกิจใหม่ มุ่งขายสินทรัพย์-ลดค่าใช้จ่าย มั่นใจหนุนปี 62 พลิกมีกำไร
PDI ลุยปรับโครงสร้างธุรกิจใหม่ มุ่งขายสินทรัพย์-ลดค่าใช้จ่าย มั่นใจหนุนปี 62 พลิกมีกำไร
11 ธ.ค. 2561

นายสดาวุธ เตชะอุบล ประธานคณะกรรมการบริหาร และรักษาการกรรมการผู้จัดการ บริษัท ผาแดงอินดัสทรี จำกัด (มหาชน) หรือ PDI เปิดเผยว่า บริษัทอยู่ระหว่างปรับปรุงการดำเนินงานและโครงสร้างธุรกิจเพื่อพลิกผลประกอบการให้กลับมามีกำไรในปี 2562
โดยจะขับเคลื่อนธุรกิจด้วย 3 กลยุทธ์หลักคือ มุ่งบริหารจัดการลดค่าใช้จ่ายอย่างมีประสิทธิภาพ มีความรอบคอบในการพิจารณาสินทรัพย์ต่าง ๆ และดำเนินการจำหน่ายสินทรัพย์ที่ไม่ได้ใช้งานแล้ว และสรรหาโครงการลงทุนในธุรกิจที่ควบคุมได้และมีผลตอบแทนที่มั่นคงทั้งในประเทศไทยและต่างประเทศ โดยจะมุ่งเน้นการลงทุนในธุรกิจพลังงานทดแทนเป็นหลักในระยะแรก
สำหรับ PDI ในยุคเปลี่ยนผ่านจากธุรกิจสังกะสีสู่ธุรกิจใหม่นั้นจะมีการปรับโครงสร้าง เพื่อกระจายความเสี่ยงทางธุรกิจใหม่ ๆ เบื้องต้นจะมีพิจารณาจำหน่ายสินทรัพย์ที่มีอยู่และไม่ได้ใช้งานแล้วจากธุรกิจสังกะสี ซึ่งรวมไปถึงที่ดินในจังหวัดระยอง ซึ่งอยู่ระหว่างดำเนินการ คาดว่าจะมีการสรุปชัดเจนในช่วงกลางปี 2562 ทั้งนี้จะนำเงินที่ได้มาเตรียมความพร้อมรองรับกับการลงทุนใหม่ๆในอนาคต
ส่วนของธุรกิจพลังงานทดแทน ปัจจุบันบริษัทมีโรงไฟฟ้าพลังงานแสงอาทิตย์หรือโซลาร์ฟาร์มที่เปิดดำเนินการแล้วทั้งในประเทศไทยและญี่ปุ่นรวม 50 เมกะวัตต์ (MW) และสามารถสร้างรายให้บริษัทเป็นอย่างดี โดยโรงไฟฟ้าทั้งหมดของ PDI ยังคงมีสัญญาซื้อขายไฟฟ้าเป็นเวลาไม่น้อยกว่า 20 ปี
ทั้งนี้จะปรับปรุงการดำเนินงานโรงไฟฟ้าโซลาร์ฟาร์มทั้งหมดในกลุ่มพีดีไอ เอ็นเนอร์ยี เพื่อให้การผลิตเป็นไปอย่างมีประสิทธิภาพยิ่งขึ้น พร้อมทั้งจะขยายการลงทุนในธุรกิจไฟฟ้ามากขึ้น เพื่อเพิ่มศักยภาพในการสร้างรายได้และกำไรที่มั่นคงเพื่อสร้างผลตอบแทนที่ดีต่อเนื่องให้แก่ผู้ถือหุ้น
“นับเป็นช่วงเวลาที่เหมาะสมหลังจากบริษัทเปลี่ยนผ่านจากธุรกิจสังกะสีสู่ความความแข็งแกร่งในทุกด้าน ซึ่งแผนการปรับโครงสร้างธุรกิจหลังจากนี้มั่นใจว่าจะสามารถยกระดับองค์กรสู่การเติบโตอย่างยั่งยืน ประกอบกับสถานะการเงินที่แข็งแกร่งที่ยังมีกระแสเงินสดที่พร้อมสำหรับการลงทุนไม่น้อยกว่า 2,000 ล้านบาท จะสามารถช่วยให้องค์กรประสบความสำเร็จตามเป้าหมายได้” นายสดาวุธ กล่าว